Návrh na jednostranné zrušenie vízových poplatkov 
za udelenie tranzitných víz (typ B) a krátkodobých víz (typ C) pre štátnych občanov Ukrajiny 

Prezident Ukrajiny Viktor Juščenko dňa 31. marca 2005 podpísal Dekrét č. 569/2005 o dočasnom zavedení bezvízového režimu pre občanov členských štátov Európskej únie a Švajčiarskej konfederácie od 1. mája 2005 do 1. septembra 2005. Počas oficiálnej návštevy ministra zahraničných vecí Slovenskej republiky na Ukrajine v dňoch 31. marca – 1. apríla 2005 ukrajinský prezident tlmočil záujem o zavedenie asymetrického vízového režimu medzi Slovenskou republikou a Ukrajinou. Zavedenie asymetrického vízového režimu považuje Ukrajina za dôležitý ústretový krok, ktorým by Slovenská republika preukázala podporu jej demokratickému a proeurópskemu smerovaniu.  

Slovenská republika podporuje ambície nového ukrajinského vedenia a euroatlantickú orientáciu Ukrajiny, jej demokratizáciu a snahu o uskutočnenie politicko-ekonomických reforiem. Vízová problematika, najmä so susednými štátmi, je na Ukrajine silnou vnútropolitickou témou. Nové ukrajinské vedenie potrebuje ešte v roku 2005 dosiahnuť výraznejší zahranično-politický úspech, ktorý by zabezpečil podporu obyvateľstva pre uskutočnenie štrukturálnych reforiem a dosiahnutie pozitívneho volebného výsledku proreformných síl v parlamentných voľbách v marci 2006. 

	Z vyššie uvedených dôvodov sa navrhuje, aby štátni občania Ukrajiny pri podávaní žiadosti o udelenie tranzitných víz (typ B) a krátkodobých víz (typ C) v čase od  1. mája 2005 do 31. augusta 2005 (variant I), resp. v čase od 1. mája 2005 do 31. decembra 2005 (variant II) boli podľa ustanovenia bodu 3 Položky 240 časti XVIII. Konzulárne poplatky zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov oslobodení od poplatku za udelenie víza na základe jednostranného rozhodnutia. 

Obdobné opatrenia vo vzťahu k Ukrajine prijala v roku 2003 Maďarská republika a Poľská republika, v roku 2004 Litovská republika a od 1. mája 2005 aj Česká republika. Ukrajinská strana dlhodobo prejavovala záujem o zavedenie asymetrického vízového režimu a jeho odmietanie zo strany Slovenskej republiky vnímala značne negatívne. 

V súčasnosti uplatňovaný liberalizovaný vízový režim, existujúci od 1.3.2001 bol reakciou na povinné zavedenie vízovej povinnosti (od 28. 6. 2000) ako jednej z podmienok prístupového procesu k Európskej únii. Pretrvávajúcim dôvodom nesúhlasného postoja Slovenskej republiky voči jednostrannému zrušeniu vízových poplatkov, ako formy ďalšej liberalizácie vízového režimu, boli doterajšie poznatky a skúsenosti s pobytom občanov Ukrajiny na území Slovenskej republiky vypovedajúce o zneužívaní pobytového režimu. 

Je však nutné poznamenať, že v posledných dvoch mesiacoch bol zaznamenaný výrazný posun v plnení Dohody medzi vládou Slovenskej republiky a vládou Ukrajiny o odovzdávaní a prijímaní osôb cez spoločné štátne hranice. Súčasný stav v readmisii osôb na slovensko-ukrajinských hraniciach presahuje viac než 90 % akceptáciu osôb ponúkaných ukrajinskej strane na prevzatie podľa záväzkov vyplývajúcich z citovanej dohody.    

 Slovenská republika zostala jedinou susednou krajinou – členom EÚ a posledným štátom V4, s ktorou má Ukrajina štandardný, hoci liberalizovaný, vízový režim. Oproti Maďarskej republike a Poľskej republike, ktoré zaviedli tento model z vnútropolitických dôvodov ešte počas funkčného obdobia bývalého prezidenta L. Kučmu, sa Slovenská republika môže zviditeľniť principiálnou podporou nového proeurópskeho vedenia Ukrajiny. 

	Predložený materiál je vypracovaný v súlade s právnym poriadkom Slovenskej republiky, právom EU/ES a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov. Podľa práva EU/ES je zrušenie vízových poplatkov v plnej kompetencii členského štátu. Po vstupe do Schengenského priestoru bude môcť Slovenská republika zrušovať vízové poplatky len za udeľovanie národných víz, keďže poplatky za udeľovanie jednotných schengenských víz sú ustanovené právom EU/ES.